სიძუოკის უნივერსიტეტი
სიძუოკის უნივერსიტეტი (იაპონ. 静岡大学, Shizuoka Daigaku) ― ეროვნული უნივერსიტეტი სიძუოკის პრეფექტურაში, იაპონიაში. სიძუოკის უნივერსიტეტი ცნობილია ინჟინერიისა და შემოქმედებითი ინოვაციების სფეროში და შემდგომი თაობის ტექნოლოგიების გამოგონებებით. უნივერსიტეტის ერთ-ერთი ცნობილი კურსდამთავრებულია კენძირო ტაკაიანაგი, იაპონური ტელევიზიის მამა. საოიჩირო ჰონდა, გლობალური კორპორაციის, Honda Motor Co-ს დამფუძნებელი, ჰამამაცუს ტექნოლოგიის კოლეჯში სწავლობდა (ამჟამად სიძუოკის უნივერსიტეტის ინჟინერიის სკოლა). ჰეიჰაჩირო ჰორიუჩი, Hamamatsu Photonics-ის დამფუძნებელი, სიძუოკის უნივერსიტეტის ელექტრონიკის ინსტიტუტში სწავლობდა. სიძუოკის უნივერსიტეტს თანამშრომლობის შეთანხმებები აქვს დადებული არაერთ კორპორაციასთან, მათ შორის Yamaha Motor Co., Ltd-სთან. სიძუოკის უნივერსიტეტის ბევრი კურსდამთავრებული სხვადასხვა სფეროს მოწინავე ლიდერია. ნაკასონე იასუჰირო, იაპონიის პრემიერ-მინისტრი, სიძუოკის უმაღლეს სკოლაში სწავლობდა, რომელიც დღეს უნივერსიტეტის ნაწილია. გაიუ უესუგს, ჩრდილოეთ ამერიკის Mitsubishi Motors-ის თავმჯდომარეს, სიძუოკის უნივერსიტეტის ინჟინერიის მაგისტრის ხარისხი აქვს. Suzuki Motor Corporation-ის თავმჯდომარე, ოსამუ სუზუკი, სიძუოკის უნივერსიტეტის საპატიო დოქტორია. უნივერსიტეტში ფუნქციონირებს გარემოს ლიდერთა პროგრამა, რომელიც აზიისა და აფრიკის რეგიონებში გარემოსდაცვითი პრობლემების გადაჭრაზეა ფოკუსირებული.. Asia Brdige Program მეცნიერების, ბიზნესისა და საზოგადოების მომავალი ლიდერების გასაწვრთნელადაა დაარსებული. სიძუოკის უნივერსიტეტს ძალიან მაღალი კვლევითი ინტენსიურობა აქვს და იაპონიის, აზიისა და მრავალ რეიტინგში, მათ შორის Quacquarelli Symonds (QS), Center for World University Ranking-ში, მსოფლიოს მოწინავე უნივერსიტეტებს შორისაა. Thomson Reuter-ის ანგარიშის მიხედვით, სიძუოკის უნივერსიტეტი გავლენიანი ინსტიტუტია მასალათმცოდნეობაში. უნივერსიტეტი ექვს ფაკულტეტს მოიცავს: ჰუმანიტარულ და სოციალურ მეცნიერებათა, განათლების, ინფორმატიკის, მეცნიერების, ინჟინერიისა და სოფლის მეურნეობის. უნივერსიტეტს ორი მთავარი კამპუსი აქვს ქალაქ სიძუოკასა და ჰამამაცუში (ინჟინერიისა და ინფორმატიკის ფაკულტეტები). ეროვნულ უნივერსიტეტებს იაპონიაში, რომელთა შორის სიძუოკის უნივერსიტეტიცაა, კერძო და საჯარო უნივერსიტეტებზე მმეტი აღიარება აქვთ და მათ უფრო მეტი სტუდენტი ირჩევს.